**Hai hui**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În liniștea perfect absurdă

a emisferei unde sunt,

cuprins de febră în cuvânt

am pus catrenele să râdă.

O auroră dizolvată

trei puncte lasă de culoare

finalului absurd din care

plonjau abstract iubiri de vată.

Pe-un raft, extenuată, plânge

într-un corset de balerină

o prună-n bol de tescovină

hrănind himere în meninge.

Deodată, o cerboaică blondă

se detașează din decor

și pocnind scurt dintr-un picior

cornițe false vrea să vândă.

De pe-o banchiză eșuată,

abia mai respirând povești,

un pește-ți cere să te-oprești

să-ți spună-o vorba deșucheată.

Lupul, expert în erezie,

insultă grav cu glas de miel

tot universul paralel

urlând prelung în poezie.

Un licăr de speranță veche

valsează-n miezul putrezit

al unui măr ce-a limpezit

cine conduce în pereche.

Văzând atâta indecență,

mă plimb ca larva pe uscat

și mai înghit un predicat

s-ajung ușor pân' la urgență.

Punând catrenele să râdă,

de-atât amar ce am gustat

iau arma și când merg în pat,

să-mpușc un vis, să-l văd cum zburdă!

Adina V.

11-09.2018